Anno Domini millesimo quadringentesimo sexagesimo quinto, quartadecima die mensis septembris, apud Cistercium, statuta sunt haec in eiusdem Ordinis Cisterciensis Capitulo generali. [DIFFINITIO] GENERALIS 1.   Omnes et singulos tractatus per abbates et conventus Ordinis quomodocumque contra ipsius Ordinis statuta, absque patrum abbatum vel Capituli generalis licentia speciali, passatos et initos, in praeiudicium et gravamen monasteriorum suorum, generale Capitulum cassat, irritat et annullat, ac nullius vigoris et efficaciae declarat. [DIFFINITIONES] SPECIALES 2.   Conceditur per generale Capitulum domino Claraevallis, s. th. pr., quatinus ipse aut suus procurator infra festum Nativitatis Beatae Mariae proxime futurum, de omnibus et singulis quae sibi debentur per Ordinem, in praesentia duorum abbatum nostri Ordinis debite et fideliter computet, cum domino Cisterciensi et cum receptoribus contributionum ipsius Ordinis. 3.   Capitulum generale committit abbatibus de Theoloco, s. th. pr., et de Charitate, quatinus debite et diligenter se informent de et super quodam tractatu facto per abbatissam et conventus monasterii monialium de Colungiis cum habitatoribus villagii de Campania, de quodam nemore nuncupato Legrantvalon, et id quod per debitam informationem invenerint, proximo generali Capitulo fideliter referant. 4.   Visitationem et reformationem omnium et singulorum monasteriorum utriusque sexus in regnis et dominiis Hungariae et Poloniae, ac in omnibus provinciis totius nationis germanicae et partibus circumvicinis, cuiuscumque generationis existant, ac in Hispaniae, Arragoniae, Navarrae et Cataloniae partibus, et in tota sua generatione, ubicumque existat, domino abbati monasterii Morimundi, praesens generale Capitulum committit cum certis clausulis opportunis per dominum Cisterciensem postea declarandis. 5.   Omnes et singulos abbates Ordinis, qui ad praesens generale Capitulum suas excusationes miserunt, attentis viarum discriminibus, ipsum Capitulum hoc anno habet benigniter excusatos ; illi vero qui specialiter et pro certis excessibus citati non comparuerunt, contumaces, et ex nunc ad proximum generale Capitulum citantur, ad ea quae sibi tunc obiicientur personaliter reponsuri [responsuri]. 6.   Abbati de Salem committitur per generale Capitulum, quatinus quamcitius commode poterit, personaliter se transferat ad monasterium de Fonte regis, immediate sibi subiectum, ibidemque reformando, abbatem modernum contra formam et statuta Ordinis institutum deponat et admoneat, si commode fieri potuerit et sua exigant merita, vel alium nostri Ordinis sufficientem et idoneum instituat et ordinet, compellatque abbatem ipsius monasterii canonice institutum redire, eidem regimen spirituale et temporale, ut per prius, committendo. 7.   Attenta pergrandi paupertate bonorum temporalium monasterii Beatae Mariae de Monte iuxta Provinum, in quo in praesentiarum non sunt nisi duae aut tres moniales pauperrime mendicando viventes, generale Capitulum praecipit et mandat abbati monasterii Prulliaci, patri abbati immediato dicti monasterii, quatinus quam primum commode poterit, praefatis monialibus de aliquo nostri Ordinis monasterio monialium, in quo religiose et honeste vivere possint, provideat, unitque et incorporat dictum monasterium de Monte Sanctae Mariae praefato monasterio Prulliaci, ordinando et praecipiendo abbati eiusdem monasterii, quatinus ordinet unum ex suis religiosis ad ibidem bis vel ter ad minus in qualibet septimana missam pro intentione et remedio animarum fundatorum et benefactorum ipsius monasterii celebrandum, non tamen instituatur ibidem aliquis religiosus per modum prioris, sed tantummodo ad nutum et voluntatem sui abbatis, omnes quoque et singuli redditus, census et proventus ac alia omnia et singula bona ad dictum monasterium Beatae Mariae de Monte spectantia, de cetero pertineant praefato monasterio Prulliaci, in praemissis prius habito consensu domini nostri regis et ipsius monasterii fundatorum. 8.   Pie attentis et consideratis desolatione, paupertate et tenuitate reddituum et bonorum temporalium monasterii monialium Beatae Mariae de Monte iuxta Pruvinum, in quo paucissimae religiosae ibidem degentes ob tenuitatem et paupertatem ipsius monasterii vivere, victumque et vestitum habere, nisi ad modum mendicantium, minime valent, in dedecus et opprobrium ac contra formam et statuta Ordinis nostri, hinc inde sibi quaerendo et mendicando. Capitulum praemissis cupiens pro posse obviare districtissime praecipit et mandat abbati monasterii Prulliaci, patri abbati immediato dicti monasterii de Monte, ut quantocitius commode poterit, praefatis religiosis et monialibus, tam in capite quam in membris, de aliquo aut aliquibus nostri Ordinis monasterio sive monasteriis monialium, in quo sive quibus religiose et honeste vivere possint, provideat, praecipiens ipsum Capitulum sub poena excommunicationis abbatissis et conventibus, ad quos praedictae religiosae per ipsum abbatem Prulliaci transmitterentur, ut eas cum ceteris religiosis suis eisdem sufficienter providendo recipiant, ipsaeque religiosae sic transmissae per praemissum abbatem sub eadem poena et etiam carceris obediant, quod quidem monasterium Beatae Mariae de Monte, cum iam sit immediate subiectum dicto monasterio Prulliaci, praedictum Capitulum unit et incorporat tamquam membrum ipsi monasterio Prulliaci, ordinando et praecipiendo abbati ipsius monasterii Prulliaci, quatinus unum religiosum ad ibidem in qualibet septimana ad minus bis aut ter missam pro intentione et remedio animarum fundatorum et benefactorum ipsius monasterii de Monte celebrandum instituat et ordinet, non per modum prioris, sed solem ad nutum et voluntatem praedicti abbatis… *ut supra*. 9.   Volens Capitulum generale pio affectu providere personis ad scientiam dispositis, abbatibus de Ellancio, de Signiaco et de Aureavalle eiusdem Ordinis mandat, et in virtute salutaris obedientiae praecipit, quatinus annis singulis et temporibus debitis, absque dilatione provideant fratri Petro de Maceriis, professo eiusdem monasterii de Ellancio, ac in sacra pagina licentiato, de bursa competenti et talibus scolaribus conferri solita in Ordine, ita quod ipse abbas de Ellancio solvet medietatem et alii duo praenominati aliam medietatem, et ad impletionem huiusmodi diffinitionis eos compellent abbas de Caroliloco, s. th. pr., et provisor collegii Sancti Bernardi Parisiis, quibus tam coniunctim quam divisim, plenariam potestatem ad hoc conferimus, taliter quod planctus huiusmodi non veniat amplius ad aures Capituli praedicti, ne gravius indignetur. 10.   Abbati de Monte Sanctae Mariae per generale Capitulum committitur, quatinus diligenter et fideliter se informet de et super tractatu facto inter abbatem et conventum monasterii Caritatis, et Petrum Prevost et suos haeredes in traditione quarumdam vinearum, et si per informationem debite factam invenerit dictum tractatum fore utilem et necessarium dicto monasterio Caritatis, ipsum tractatum ac omnia in eodem contenta confirmet et approbet, in plenaria Ordinis potestate. 11.   Generale Capitulum difficultatem de esu carnium saepius ventilatam ad lucem deducere volens, multosque abusus in nonnullis nostri Ordinis monasteriis occasione huiusmodi esus carnium perpetratos de medio tollere cupiens, inhibet omnibus ipsius Ordinis regularibus personis utriusque sexus, ne de cetero utantur carnibus nisi secundum quod habetur in regula beati Benedicti et in privilegio Benedicti Papae XII, ita tamen quod in nullo monasterio sit aliqua diversitas in isto modo vivendi, sed omnes uniformiter vivant. 12.   Capitulum generale sub excommunicationis latae sententiae poena, fratribus Petro Papari, et Hugoni Rosar, temporale monasterii Locicrescentis tenentibus, praecipit et mandat, ut fratri Petro Gacon, alias Falon, abbati dicti loci, contributiones dicto monasterio suo pro hoc anno impositas, et pecunias quas ipse veniendo ad praesens Capitulum exposuit, tribuant atque restituant, quas quidem contributiones eis tribuat, quibus est ordinatum. 13.   Capitulum generale praecipit fratri Petro Gacon, alias Falon, abbati Locicrescentis, ut recipiat redditus, qui non sunt in dominio domini ducis Burgundiae situati, dicto suo monasterio pertinentes, ad suam et dicti monasterii utilitatem applicandos. 14.   Capitulum generale committit et districte praecipit provisori de Heidelberga, ut in Ordinis potestate plenaria omnes et singulos abbates, qui hactenus soliti sunt ad dictum collegium suos studentes destinare, amodo sub poenis et censuris Ordinis compellat cum sufficientibus provisionibus, pro Ordinis et suorum monasteriorum manutentione, honore et commodo, quomodolibet non omittant destinare. 15.   Capitulum generale de gratia speciali quittat et remittit abbatibus de Vallelucenti et de Barbello contributiones, eisdem pro hoc anno impositas, sui suorumque monasteriorum praesenti attento incommodo. 16.   Attentis guerrarum nunc urgentium turbinibus, quo generale Capitulum ad votum cuncta eidem praesentata nequit discutere, causam appellationis et processum prioratus de Penthemonte, contra fratrem Ioannem Douchin, monachum Bellibecci, agitatum, usque ad proximum generale Capitulum suspendit, qui processus integer tunc afferetur cum Dei auxilio terminandus. 17.   Capitulum generale cupiens semper malorum occasiones a sibi commissis depellere, districtissimis sub censuris Ordinis praecipit et mandat universis Ordinis monialibus, ne praesumant viros cuiuscumque status existant, etiam si parentes fuerint, osculari. 18.   Abbatibus de Ioyaco, de Altofonte et de Bullencuria, auctoritate Capituli generalis committitur, ut sub censuris Ordinis abbatem de Castellione inducant et compellant ad restitutionem pecuniarum, quas frater Iacobus de Tornaco, prior de Gratia, in prosecutione dicti monasterii Castellionis missionavit. 19.   Abbatibus de Altofonte et de Bullencuria per generale Capitulum committitur, ut in Ordinis potestate et auctoritate plenaria, priorem de Gratia inducant, et si necesse est ad refusionem pecuniarum compellant, quas eidem priori monasterium prosequenti cellerarius de Claravalle fraterna dilectione concessit. 20.   Capitulum generale toties graviter affligitur quoties aliqua in Ordine emergunt salutem animarum turbantia, verum cum ad aures ipsius devenerit fratrem Ioannem Porteasne, Locicrescentis depositum abbatem, ad auxilium brachii saecularis pro factis Ordinis absque causa recurrisse, et hoc constet contra papalia et Ordinis statuta esse factum, quo et temporale dicti monasterii irreparabili destructioni et ruinae appropinquat, et quod altius est dolendum, salus animarum, finis christianae religionis, heu ! ibidem impeditur, regularis disciplinae vitiatur, obedientia cassatur, continentia mergitur, et ut verisimile est, cum non sit vigil pastor, qui illic tranquille valeat super dominico grege debitas vigilias exercere, omnis virtus prope enervatur, et pro dictorum statutorum praesumptuosa transgressione, proh dolor ! ipse Porteasne papales et Ordinis sententias excommunicationis de facto dignoscitur incurrisse, ipsum excommunicatum publicat et declarat. 21.   Processum factum per abbatem monasterii Doberam, tamquam per patrem abbatem, in depositione fratris Nicolai, abbatis monasterii de Poplin et provisione fratris Pauli de Zillem loco sui, contra et praeter formam Ordinis et eius statuta, cassat, irritat et annullat ; at quia praedictus promotus, ut relatu fide digno constitit, est persona sufficiens, dignitatis abbatialis functione illum in dicto monasterio de Poplin de novo instituit et ordinat, verum abbatem acceptat, et in quantum in se est, confirmat, ratificat et approbat. 22.   Cum anno Domini 1463 a dicto Capitulo quoddam gratiosum subsidium pro Ordinis libertatum tuitione monasteriis monialium ipsius Ordinis rationabiliter impositum fuerit, et nonnulla monasteria monialium ipsius Ordinis nihil contulerint, abbati de Fonte salutis, s. th. pr., per generale Capitulum praecipitur, quatinus sub poenis et censuris Ordinis omnia et singula dicta monasteria, in plenaria Ordinis potestate, compellant certam rationabilem quotam seu summam persolvere, ex qua dicto Capitulo iustam tenebitur reddere rationem. 23.   Capitulum generale relinquit processum inter priorem de Penthemonte et Ioannem Douchin, religiosum et procuratorem de Bellobecco, agitatum ad manus abbatis de Monte Sanctae Mariae, eumdem processum proximo generali Capitulo in veritate relaturi, quos citat ad idem Capitulum secum quidquid super hoc amplius voluerint exhibere delaturos. 24.   Capitulum generale committit abbati de Purocampo, ut secundum Deum et eius conscientiam, per decennium a singulis abbatibus in partibus stagnalibus existentibus annuatim contributiones recipiat, quas et pro necessitate monasteriorum, praefato currente termino, absque praeiudicio Ordinis, diminuat, anno quolibet Capitulo transmittendas, *quos quidem* abbates in potestate Ordinis plenaria ut bini vel terni simul, quatinus si unus scolarem unum non valeat sustinere, saltem duo vel tres sustineant ad Universitates solitas scolares dispositos et decenter provisos transmittant, prout videbit expedire, diligenter inducat et compellat ; eosdemque abbates, quoties opus erit pro Ordinis et monasteriorum suorum utilitatibus, auctoritate praedicta congreget, quidquid ardui ibidem factum fuerit semper proximo Capitulo significaturus, quos et visitet singulis annis semel dumtaxat, et eorum subditos a casibus generali Capitulo reservatis absolvat, et super irregularitatibus eorum quemlibet, si necesse fuerit, dispenset, ceteras commissiones huic contrarias penitus revocando. 25.   Capitulum generale de speciali gratia dispensat cum abbate Igniaci, ut suos monachos sibi per abbatem Claraevallis et dominum episcopum Cenomanensem commissos et committendos, pro semel de omnibus casibus ipsi Capitulo reservatis possit et valeat absolvere, et novitios infra annum suae probationis, dummodo renuntiare voluerint residuo tempori et aetatem habeant legitimam, munus benedictionis impertiri. 26.   Tractatum passatum, initum et concordatum inter abbatem et conventum monasterii Cariloci ex una, et aliquos habitatores de Bugeyo partibus ex altera, super quodam prato eisdem habitatoribus per dictos abbatem et conventum assensato, tamquam iniuste contra *Benedictinam* et Ordinis diffinitiones et statuta factam, cassat, irritat et annullat ac nullius esse vigoris vel momenti declarat, praecipit tamen ut praefati habitatores, si opus sit et requiratur, de damnis et expensis, ut iuris erit, contententur. 27.   Capitulum generale committit abbatibus de Caroloco et de Caritate coniunctim, ut se ad monasterium Theoloci transferentes super quadam grangia ruinosa et eidem pertinentibus, quam abbas et conventus dicti loci pro sui utilitate, ut dicitur, nobili viro Ioanni de Ferrière tradere voluit in feodum, diligenter se informent, et ubi tractatum super hoc factum praedicto monasterio honorificum esse et utilem invenerint, vel alias, Capitulo futuro fideliter referant, ut quod iustum fuerit compleatur. 28.   Capitulum generale graviter ferens abusum quorumdam Ordinis priorum, certos prioratus tenentium, qui praesumunt novitios benedicere ; ut talis abusus propulsetur, praefatis prioribus sub poenis depositionis et ceteris Ordinis censuris districte praecipitur, ne talia amplius quomodolibet audeant vel praesumant, sed munus benedictionis suis impertiendum novitiis a suis patribus abbatibus aut eorum commissariis, abbatiali dignitate fungentibus, diligenter et humiliter procurent et requirant. 29.   Capitulum generale de speciali gratia concedit licentiam duorum mensium, a data praesentium incipientium, sorori Ioannae de Bassey, professae monasterii de Tardo, in quo spatio alicui abbatissae valeat profiteri, et sub ea Altissimo reddere vota sua, eam super diutina dilatione profitendi, quam ultra et contra Ordinis statuta nimium protelavit, misericorditer absolvendo. 30.   Capitulum generale de speciali gratia quittat et remittit abbati de Septem fontibus contributiones sibi a monasterio suo per duos annos impositas seu imponendas, gravi sui monasterii attenta necessitate. REHABILITATIONES 31.   Generale Capitulum misericorditer dispensat cum fratre Ioanne de Parisiis, monasterii Prulliaci, interveniente sui abbatis supplicatione, et non obstante inhabilitate quam incurrit monasterium suum egrediendo absque sui dicti abbatis licentia, per spatium quatuor dierum, habitu regulari temere dimisso, super quo poenitentiam sibi iniunctam humiliter peregit, ad omnes Ordinis gradus legitimos, voces, officia, administrationes et dignitates, abbatiali seclusa dignitate, promoveri valeat et admitti. 32.   Ad idem, pro fratre Vincentio, monasterii Caritatis professo, qui fractis carceribus adiit proprium abbatem apud Campumlitum exeuntem, excusationes super sua incarceratione eidem abbati dicturus. [cf. 1463, n° 111] ELECTIONES 33.   Electionem, promotionem et installationem de persona fratris Ioannis de Lindenfels in abbatem monasterii Schonaugiensis, per abbatem monasterii Eberbacensis, ipsius monasterii Shonaugiensis immediate patrem abbatem, secundum statuta Ordinis et concilii Basileensis ordinationes, rite et canonice factam, prout… *etc*… confirmat. 34.   Ad idem, pro fratre Ioanne de Burgundia electo et promoto ad dignitatem abbatialem in monasterio de Buxeria, per dominum Cisterciensem, eiusdem monasterii patrem abbatem. 35.   Ad idem, pro fratre Ioanne Volkini monasterii Deliberan [*Doberan*], electo et promoto ad dignitatem abbatialem ipsius monasterii de Liberan (*sic*), per abbatem monasterii Amelungisborne, patrem abbatem ipsius monasterii. 36.   Ad idem, pro fratre Roberto de Tornaco, ad dignitatem abbatialem monasterii Longipontis, per abbatem monasterii Caroliloci, s. th. pr., commissarium domini Claraevallis. 37.   Promotionem, institutionem et installationem de persona fratris Iudoci, monasterii in Waltsassen, in monasterio de Ezedluzen [*Sedlecio*] per abbatem praedicti monasterii in Waltsassen canonice factas, Capitulum generale approbat, ratificat et confirmat, et nihilominus praecipit praefato abbati Waltsassen, quatinus per omnes iuris et iustitiae vias compellat dictum Iudocum abbatem dicti monasterii ad onus sibi commissum suscipiendum, et dictum monasterium in utroque regimine bene et fideliter gubernandum, alium per religiosos ipsius monasterii sinistre et contra formam Ordinis dictum monasterium introductum expellendo. IUDICES 38.   Abbatibus de Cambrone, de Vaucellis, de Longovado, de Ygniaco, de Bullencuria, de Altofonte, et eorum cuilibet per se et in solidum, committit generale Capitulum, quatinus omnes et singulas Ordinis personas, tam abbates, abbatissas, quam religiosos et religiosas, quos et quas invenerint abbati et conventui monasterii Claraevallis in aliquibus pecuniarum summis vel in quibuscumque aliis debitis, obligatos et obligatas, ad debite solvendum per censuras Ordinis compellant, in plenaria Ordinis potestate. 39.   Ad idem, abbatibus de Caroliloco, de Regalimonte, s. th. pr., de Curia Dei et de Ioyaco, pro monasterio Prulliaci. 40.   Ad idem, pro collegio Sancti Bernardi, Parisiis, abbatibus de Caroliloco et de Regalimonte, s. th. pr., et de Vallibus Sernay. 41.   Ad idem, pro abbate de Pomerio, de Alba dominorum et de Novocastro ad cassandum omnes contractus illicitos, per praedecessorem suum, absque sui patris abbatis et Capituli generalis factos licentia. 42.   Ad idem, pro abbate de Mulbrunna, praedicti abbates. 43.   Ad idem, pro abbate de Caritate, abbatibus de Caroliloco, de Aceyo, s. th. pr., et de Monte Sanctae Mariae. [DIFFINITIO] GENERALIS 44.   Cum Ordo noster… contributionem sex millium florenorum… *etc. ut in anno* 1449. 